Előterjesztés Zalakaros Város Önkormányzata Képviselő-testülete 2024. október 8-i alakuló ülésére.

Tárgy: Előterjesztés Zalakaros Város Önkormányzata szervezeti és működési szabályzatának felülvizsgálatáról

Előterjesztést készítette: Tulok Anett jegyző

Tisztelt Képviselő-testület!

Az Önkormányzat működésének egyik legfontosabb jogszabályi alapja az SZMSZ, mellyel kapcsolatban az Mötv. az alábbi rendelkezéseket tartalmazza: 
43. § „(3) A képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, dönt illetményükről, tiszteletdíjukról.”

Önkormányzatunk 2021. évben alkotta meg új szervezeti és működési szabályzatát, melyet azóta már több alkalommal módosított.
Az SZMSZ felülvizsgálatára oly módon teszek javaslatot, hogy az alakuló ülésen az SZMSZ felülvizsgálatának elrendeléséről születne döntés, lehetőséget biztosítva a Képviselő-testületi tagoknak az esetleges módosító javaslatok megtételére, így a következő képviselő-testületi ülésre már a képviselői javaslatok figyelembevételével kidolgozott SZMSZ módosítás kerülhet beterjesztésre és megtárgyalásra.  
Javaslataim az SZMSZ módosításhoz:
· A Képviselő-testület tagjainak névsorát a rendelet 6. melléklete, a bizottság tagjainak névsorát a rendelet 7. melléklete tartalmazza, melyeket aktualizálni szükséges.
· A település nemzetközi kapcsolatainak aktualizálása 3.§ b)-ben: 
Selnice ob Dravi-val együttműködési megállapodást (kelt: 2024.05.24 ) feltüntetni
· rendes ülés időpontjának felülvizsgálata 9. § (1): jelenleg tárgyhó csütörtöki napján 14.00 óra szerepel, a gyakorlatban 8.00 órára került ütemezésre, mely gyakorlati változást indokolt átvezetni 
· 52. § (4) bekezdés a következőképpen módosul:

(4) Az alpolgármester általános és egyedi ügyekre kiterjedő feladatait a polgármester határozza meg. Az alpolgármester nem egyedi ügyekre kiterjedő feladatairól a polgármester tájékoztatja a Képviselőtestületet.
Az alpolgármester az általános polgármestert helyettesítő hatáskörén túl a Zalakarosi Turisztikai Egyesületben képviseli az Önkormányzatot, melyről az „Önkormányzat kapcsolatrendszeréről tájékoztató, az önkormányzati képviselet kijelölése” című napirend keretében születik döntés. Hatásköréből kikerül, a település turisztikai tevékenységének összefogása, irányítása. 
Tisztelt Képviselőtestület!

Kérem, hogy amennyiben további módosításokat tartanak szükségesnek, úgy javaslataikat indokolással együtt küldjék meg írásban annak érdekében, hogy a következő ülésen döntés születhessen az SZMSZ módosításáról.
A fentiek alapján kérem az alábbi határozati javaslat elfogadását: 

Határozati javaslat
Zalakaros Város Önkormányzatának Képviselő-testülete 

1. a Magyarország helyi önkormányzatairól szóló 2011. évi CLXXXIX. törvény 43. § (3) bekezdésében foglaltak alapján a Zalakaros Város Önkormányzat Képviselőtestületének a Képviselőtestület és szervei szervezeti és működési szabályzatáról szóló 13/2021. (XI. 25.) önkormányzati rendelet felülvizsgálatát és módosítását az alakuló ülést követő testületi ülésen tárgyalja meg;

2. az előterjesztésben foglalt módosítási javaslatokkal egyetért és felkéri a jegyzőt, hogy azok, illetve a módosításra vonatkozóan beérkező további írásos képviselői javaslatok figyelembevételével gondoskodjon a rendelet módosítás előkészítéséről.
3. A rendelet módosítással kapcsolatos képviselői írásos javaslatok, módosító indítványok benyújtásának határideje: 2024. október 15.
Határidő: javaslatok benyújtása: 2024. október 15., következő testületi ülés

Felelős: Czirákiné Pakulár Judit polgármester 

Operatív felelős: Tulok Anett jegyző 
Zalakaros, 2024.10.03. 

                                                                            
     
Czirákiné Pakulár Judit
                                                                               

             polgármester

